Woede oor berigte dat ‘Hewitt se slagoffers saamgespan het’Bob Hewitt tydens ‘n vorige hofverskyning. Foto: Werner Beukes / SAPA Women And Men Against Child Abuse (WMACA) het Dinsdag gesê beriggewing deur die SAUK wat beweer dat Theresa Tolken en Suellen Sheehan, twee van die getuies, “saamgespan” het om ŉ skuldigbevinding te verseker, is “teleurstellend, onverantwoordelik en sensasioneel”. “Wat sê dit van ons samelewing as ons die slagoffers blameer eerder as die oortreder wat in ŉ hof skuldig bevind is?” het Miranda Friedmann, stigter van WMACA, gesê. “Ons weet die verdediging het geen gewete oor die viktimisering van hierdie vroue nie, maar het ons hierdie soort ‘joernalistiek’ nodig in ŉ land waar ons ŉ ernstige probleem het met seksuele misdrywe en geslagsgebaseerde geweld?” Hewitt is in Maart skuldig bevind op twee aanklagte van verkragting en een van seksuele aanranding en in Mei effektief tot ses jaar tronkstraf gevonnis. Hy is ook beveel om R100 000 boete te betaal wat aangewend sal word om veldtogte teen mishandeling teen vroue en kinders te finansier. Drie vroue wat in die 1980’s en 90’s by hom tennislesse geneem het, het beweer hy het hulle verkrag en seksueel aangerand. Volgens die WMACA het SAUK-nuus beweer hulle het bewyse in hul besit dat Tolken, Sheehan en ŉ derde klaer aspekte van die saak bespreek het, ten spyte daarvan dat hulle dit in die hof ontken het. Die SAUK het egter intussen die berig van hul webtuiste af verwyder. “Die WMACA sal graag wil weet of die verslaggewers wat hierdie ‘bewyse’ in hul besit het dit aan die nasionale vervolgingsgesag (NVG) of enige ondersoekgesag oorhandig het? Is dit werklik bewyse of is dit eintlik net inhoud vir ŉ boek wat geskryf word?” Friedmann het gesê die NVG ondersoek nou die moontlikheid of daar onregmatige toegang tot e-posse was en in daardie geval sal die betrokke mense aangekla word. “Die kommunikasie tussen die vroue het begin lank voor die saak hof toe gegaan het. Hulle het hul ervarings gedeel en die langtermyneffek van hul kindertydtrauma. Dit is nie ongewoon nie,” het sy gesê. “Nêrens het enigiemand ‘saamgesweer’ of strategie beplan om ŉ skuldigbevinding te verseker nie. Dit was nie nodig nie. Die saak was sterk genoeg en Hewitt se briewe aan Tolken was in die bewyse.” Hewitt se aansoek om teen sy skuldigbevinding te appelleer het intussen misluk, maar hy gaan glo wel teen sy vonnis appelleer.